Folketing
2003-05-20

For at der ikke skal være nogen tvivl, så deler jeg den konservative ordførers aversion mod et socialt formynder- og overvågningssamfund. Men heldigvis er det også ren science fiction. Det er kun noget, jeg har læst om i bøger indtil videre, og det er i hvert fald ikke noget, som har med det her samfund at gøre, og det er slet ikke noget, der har noget med vores forslag at gøre. Det er jo netop at sørge for, at folk ikke kommer ud i sådan en social situation. Så spørger fru Charlotte Dyremose, hvordan vi bærer os ad med at finde de mennesker, som er kommet ud i de her situationer, og det er jo lige præcis pointen. Meningen er jo, at de mennesker, som kommer ud i den her situation, kan henvende sig et sted. De skal have kendskab til det sted, hvor de kan henvende sig og få den nødvendige rådgivning. Og jeg tror ikke, fru Charlotte Dyremose behøver at bekymre sig om, hvilke kriterier der skal ligge til grund for det, for hvis vi bliver enige om at lave sådan en ordning, så skulle vi selvfølgelig have gennemdiskuteret, på hvilke præmisser en sådan ordning skulle etableres. Det her drejer sig om, hvorvidt vi er enige om principperne for at lave en sådan ordning.